(ກອງປະຊຸມໃຫຍ່ຄັ້ງທີ 1, ອາຍຸການ 2016 - 2019)
ຕອນເຊົ້າວັນທີ 17/09, ຢູ່ຮ່າໂນ້ຍ, ຄະນະຂົນຂວາຍສ້າງຕັ້ງສະມາຄົມກົດໝາຍສາກົນຫວຽດນາມ ໄດ້ຈັດກອງປະຊຸມໃຫຍ່ຄັ້ງທີ 1, ອາຍຸການ 2016 - 2019. ທີ່ກອງປະຊຸມໃຫຍ່, ການນຳກະຊວງພາຍໃນໄດ້ປະກາດ ແລະ ມອບຂໍ້ຕົກລົງກ່ຽວກັບການອະນຸຍາດໃຫ້ສ້າງຕັ້ງສະມາຄົມກົດໝາຍສາກົນຫວຽດນາມ ໃຫ້ຄະນະຂົນຂວາຍສ້າງຕັ້ງສະມາຄົມ. ກອງປະຊຸມໃຫຍ່ໄດ້ປຶກສາຫາລືກົດລະບຽບຂອງສະມາຄົມ, ເລືອກຕັ້ງຄະນະບໍລິຫານງານ ແລະ ຄະນະກວດກາຂອງສະມາຄົມ, ຮັບຮອງເອົາທິດທາງການເຄື່ອນໄຫວຂອງສະມາຄົມ. ຕາມນັ້ນແລ້ວ, ສະມາຄົມກົດໝາຍສາກົນຫວຽດນາມ ແມ່ນອົງການສັງຄົມ - ວິຊາຊີບ, ຈັດຕັ້ງ ແລະ ເຄື່ອນໄຫວຕາມກົດລະບຽບເຊິ່ງກະຊວງພາຍໃນອະນຸມັດຜ່ານ; ເຄົາລົບຂໍ້ກຳນົດຂອງກົດໝາຍ ແລະ ພາຍໃຕ້ການຄຸ້ມຄອງລັດຂອງກະຊວງການຕ່າງປະເທດ ແລະ ບັນດາກະຊວງ, ຂະແໜງການທີ່ກ່ຽວຂ້ອງເຖິງຂົງເຂດທີ່ສະມາຄົມເຄື່ອນໄຫວ. ກ່າວຄຳເຫັນທີ່ກອງປະຊຸມໃຫຍ່, ທ່ານຮອງນາຍົກລັດຖະມົນຕີ ເຈືອງຮ່ວາບິ່ງ ເຊື່ອໝັ້ນວ່າ, ຕໍ່ໜ້າບັນດາກາລະໂອກາດ ແລະ ສິ່ງທ້າທາຍໃໝ່ຂອງປະເທດຊາດ; ຕໍ່ໜ້າຄວາມຕ້ອງການເຊື່ອມຍົງກັບການພັດທະນາຂອງວິທະຍາສາດ ແລະ ພຶດຕິກຳຕົວຈິງດ້ານກົດໝາຍສາກົນ, ສະມາຄົມກົດໝາຍສາກົນຫວຽດນາມ ບໍ່ພຽງແຕ່ສວມບົດບາດສຳຄັນສຳລັບບັນດາສະມາຊິກຂອງສະມາຄົມເທົ່ານັ້ນ, ຫາກຍັງສາມາດປະກອບສ່ວນທີ່ມີຄວາມໝາຍສຳລັບພາລະກິດປົກປັກຮັກສາ ແລະ ການພັດທະນາຂອງປະເທດຊາດ ແລະ ເຊື່ອມໂຍງເຂົ້າກັບການພັດທະນາລວມຂອງປະຊາຄົມກົດໝາຍສາກົນ ອີກດ້ວຍ.
(ແຫຼ່ງຄັດຈາກ VOV)